CELEX: 32017D0727
Language: lt
Date: 1490227200000
Title: 2017 m. kovo 23 d. Komisijos įgyvendinimo sprendimas (ES) 2017/727 dėl Juodkalnijos jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB (pranešta dokumentu Nr. C(2017) 1815) (Tekstas svarbus EEE. )

25.4.2017   
            
            
               LT
            
            
               Europos Sąjungos oficialusis leidinys
            
            
               L 107/31
            
         KOMISIJOS ĮGYVENDINIMO SPRENDIMAS (ES) 2017/727
   2017 m. kovo 23 d.
   dėl Juodkalnijos jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB
   
      
         (pranešta dokumentu Nr. C(2017) 1815)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų parengimo (1), ypač į jos 19 straipsnio 3 dalį,
   kadangi:
   
               (1)
            
            
               pagal Direktyvą 2008/106/EB valstybės narės gali nuspręsti patvirtinti trečiųjų šalių išduotus atitinkamus jūrininkų atestatus, jeigu Komisija tas trečiąsias šalis yra pripažinusi. Tos trečiosios šalys turi laikytis visų 1978 m. Tarptautinės jūrų organizacijos konvencijos dėl jūrininkų rengimo, atestavimo ir budėjimo normatyvų (toliau – JRAB konvencija) reikalavimų;
            
         
               (2)
            
            
               2011 m. kovo 29 d. raštu Graikija pateikė Juodkalnijos pripažinimo prašymą. Gavusi šį prašymą, Komisija kreipėsi į Juodkalnijos valdžios institucijas siekdama įvertinti jų taikomą jūrininkų rengimo ir atestavimo sistemą, kad patikrintų, ar Juodkalnija laikosi visų JRAB konvencijos reikalavimų ir ar imtasi tinkamų priemonių siekiant užkirsti kelią su atestatais susijusiam sukčiavimui. Buvo paaiškinta, kad vertinimas bus grindžiamas faktų tikrinimo, kurį atliks Europos jūrų saugumo agentūros (toliau – agentūra) ekspertai, rezultatais;
            
         
               (3)
            
            
               Komisija, remdamasi 2012 m. vasario mėn. atlikto tikrinimo rezultatais ir Juodkalnijos valdžios institucijų 2013 m. birželio mėn. pateiktu savanorišku taisomųjų veiksmų planu, ėmėsi vertinti Juodkalnijoje taikomą jūrininkų rengimo ir atestavimo sistemą;
            
         
               (4)
            
            
               atlikus vertinimą nustatytos kelios sritys, kuriose Juodkalnijos valdžios institucijos turėjo imtis tinkamų veiksmų, taip pat nustatyta su nacionalinėmis nuostatomis susijusių trūkumų, pavyzdžiui, tai, kad trūksta nuostatų dėl tam tikrų kategorijų instruktorių kvalifikacijos, o atestavimo reikalavimai, kokybės procedūros ir mokymo programos yra nepakankami arba neišsamūs. Todėl nuspręsta, kad agentūra turi atlikti papildomą patikrinimą; jis atliktas 2015 m. kovo mėn.;
            
         
               (5)
            
            
               atlikus papildomą patikrinimą, 2015 m. lapkričio mėn. Juodkalnijos valdžios institucijos pateikė atnaujintą taisomųjų veiksmų planą. 2016 m. gegužės mėn. Komisija Juodkalnijos valdžios institucijoms pateikė vertinimo ataskaitą, kuri parengta atsižvelgiant į 2015 m. kovo mėn. atlikto patikrinimo rezultatus ir atnaujintą savanorišką taisomųjų veiksmų planą, ir paprašė pateikti papildomų paaiškinimų; tuos paaiškinimus Juodkalnijos valdžios institucijos pateikė 2016 m. liepos, rugsėjo ir spalio mėn.;
            
         
               (6)
            
            
               remiantis visa surinkta informacija galima daryti išvadą, kad Juodkalnijos valdžios institucijos ėmėsi priemonių, kad Juodkalnijos jūrininkų rengimo ir atestavimo sistema būtų suderinta su JRAB konvencijos reikalavimais, taip pat pateikė reikiamų patvirtinamųjų dokumentų;
            
         
               (7)
            
            
               visų pirma Juodkalnija priėmė naujų teisės aktų, kuriais pašalinami nustatyti su nacionalinėmis nuostatomis susiję trūkumai, atnaujino jos administracijos ir jūrininkų rengimo įstaigose taikomas kokybės procedūras, jūrininkų rengimo įstaigų mokymo planus ir programas;
            
         
               (8)
            
            
               remiantis galutiniais vertinimo rezultatais, Juodkalnija laikosi JRAB konvencijos reikalavimų ir ėmėsi reikiamų priemonių, kad užkirstų kelią su atestatais susijusiam sukčiavimui;
            
         
               (9)
            
            
               vertinimo rezultatų ataskaita pateikta valstybėms narėms;
            
         
               (10)
            
            
               šiame sprendime nustatyta priemonė atitinka Jūrų saugumo ir teršimo iš laivų prevencijos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinant Direktyvos 2008/106/EB 19 straipsnį pripažįstamos Juodkalnijos jūrininkų rengimo ir atestavimo sistemos.
   2 straipsnis
   Šis sprendimas skirtas valstybėms narėms.
   
      Priimta Briuselyje 2017 m. kovo 23 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 323, 2008 12 3, p. 33.